এজন্য দায়ী হ’ল (১) দুর্বল ব্যবস্থাপনা। (২) রাজনৈতিক অদূরদর্শিতা। (৩) শিক্ষা ব্যবস্থা নিয়ে শিক্ষা মন্ত্রণালয়ের চরম খাম খেয়ালীপনা। প্রথমটির বিষয়ে বলা চলে যে, শিক্ষা মন্ত্রণালয়ের গুরুত্বপূর্ণ পদসমূহে দলীয়, কিন্তু অযোগ্য, অদক্ষ ও দুর্নীতিবাজদের পদায়ন করা হয়েছে। ফলে তারা নিজেদেরকে কৈফিয়তের ঊর্ধ্বে মনে করে। দ্বিতীয়টির বিষয়ে বলা চলে যে, শতভাগ স্বাক্ষরতা সম্পন্ন করে দেশকে দ্রুত জাতিসংঘের পুরস্কার প্রাপ্ত দেশে উন্নীত করার লক্ষ্যে কাজ করা। সেজন্য চিরাচরিত পরীক্ষা পদ্ধতি বাদ দিয়ে বিদেশী গ্রেডিং পদ্ধতি চালু করা। যেখানে ৮০ পাওয়া ও ১০০ পাওয়া ছাত্রের গ্রেড সমান। এতে মেধাবী ছাত্ররা নিরুৎসাহিত হচ্ছে। তৃতীয়তঃ শিক্ষা মন্ত্রণালয়ের খামখেয়ালীর অন্যতম হ’ল এই যে, (ক) শতভাগ পাস করিয়ে দেওয়ার জন্য মন্ত্রণালয় থেকে বিজ্ঞপ্তি জারি করা এই মর্মে যে, কেউ যেন ফেল না করে। যেখানে ন্যূনতম পাস মার্ক ১০০তে ৩৩, সেখানে ২৪ পেলে পাস করানোর নির্দেশ দেওয়া হয়। যদি কেউ ফেল করে, তাহ’লে সরকারের প্রজ্ঞাপন অনুসারে এজন্য পরীক্ষককেই লিখিতভাবে জবাবদিহি করতে হবে। ফলে বিবেকের তাড়নায় বহু শিক্ষিক-শিক্ষিকা পরীক্ষকের দায়িত্ব ছেড়ে দিয়েছেন। অথচ এতে পরীক্ষকদের কোনই দোষ নেই। অল্প সময়ে অধিক খাতা দেখার অনৈতিক চাপ সৃষ্টি করা। ফলে খাতা না দেখেই অথবা কেবল চোখ বুলিয়েই কিংবা অনেক সময় নিজে ও নিকটজনেরা মিলে নম্বর শীট ভরে খাতা দেখার দায়িত্ব শেষ করেছেন। ফল দাঁড়িয়েছে এই যে, সর্বত্র জিপিএ-৫ এর ছড়াছড়ি। অথচ বিশ্ববিদ্যালয়ে ভর্তি পরীক্ষায় অকৃতকার্য। (খ) সৃজনশীল পরীক্ষা পদ্ধতি। যা ছাত্রদের মেধা বিকাশের উদ্দেশ্যে করা হয়েছে। কিন্তু সেটা তখনই সম্ভব, যখন তার মেধার বিকাশ ঘটে। অথচ ছোট্ট শিশু, যার মেধা এখনও সুপ্ত, তাকেই বলা হচ্ছে অজানা একটি প্যারা পড়ে বুদ্ধি খাটিয়ে তার জবাব লিখতে। যেখানে শিক্ষকরাই জবাব দিতে পারেন না। এমনকি এরূপ প্রশ্ন তৈরী করতেই তারা হিমশিম খাচ্ছেন। সেখানে কোমলমতি ছাত্রদেরকে সৃজনশীল পরীক্ষায় বাধ্য করা হচ্ছে। ফলে এটাই তাদের মধ্যে চালু হয়ে গেছে যে, হিজিবিজি কিছু লিখলেই জিপিএ-৫ পাব। সৃজনশীল পদ্ধতির উদ্ভাবক বেঞ্জামিন স্যামুয়েল ব্লুম শিক্ষার্থীদেরকে অসীম সৃজনশীল শিশু হিসাবে কল্পনা করেছিলেন এবং তাদের মেধার দ্রুত বিকাশের জন্য এই পদ্ধতি উদ্ভাবন করেছিলেন। কিন্তু এজন্য প্রয়োজন ছিল সৃজনশীল পাঠ্য বই রচনার এবং সৃজনশীল পাঠ দানে দক্ষ শিক্ষকের। অথচ সেগুলি কিছুই না করে সৃজনশীল পরীক্ষা গ্রহণের উদ্ভট চিন্তা বাস্তবায়নের চেষ্টা করা হচ্ছে। যা উল্টো ফল বয়ে এনেছে। (গ) ব্যবহারিক পরীক্ষা। বাস্তবে কোন স্কুল-কলেজ-মাদরাসাতেই এখন ব্যবহারিক ক্লাস করানো হয় না। কিন্তু সব পরীক্ষার্থীকেই ব্যবহারিকে শতভাগ নম্বর দেওয়ার রীতি গড়ে উঠেছে। যা স্রেফ দুর্নীতি। যে ব্যাপারে শিক্ষার্থীদেরকে ছোট থেকেই অভ্যস্ত করানো হচ্ছে। (ঘ) এমসিকিউ বা বহু নির্বাচনী প্রশ্নপত্র। যার শতভাগ মুখস্থ নির্ভর। অথচ সবসময় বলা হচ্ছে ‘মুখস্থকে না বল’। এই পদ্ধতি বাতিল যোগ্য। (ঙ) ৫ম শ্রেণীতে পাবলিক পরীক্ষা চালু করা। যা এযাবৎকালের সবচেয়ে বড় ভুল। ফলে কচি বাচ্চাদের অপরিপক্ক মস্তিষ্কে জিপিএ-৫ পাওয়ার দুর্বহ চিন্তার বোঝা চাপিয়ে দেওয়া হয়েছে। সেই সাথে তাদের খেলা-ধুলা ও তাদের অভিভাকদের ঘুম হারাম করা হয়েছে। তারা এখন দিনরাত বাচ্চা নিয়ে ছুটছেন কোচিং সেন্টারগুলিতে। ২০১৮ সালে প্রাথমিক সমাপনী পরীক্ষার শতভাগ প্রশ্নপত্র সৃজনশীল পদ্ধতিতে হবে বলে ঘোষণা করা হয়েছে। যা একটি আত্মঘাতি সিদ্ধান্ত। (চ) সরকারী ভাবে বই লেখা ও ছাপানো। যাতে অযোগ্য লেখকদের ভুলে ভরা লেখা এবং জনগণের আক্বীদা-আমলের বিরোধী মতবাদ ও বস্ত্তবাদী চিন্তা-চেতনা প্রসারের অপচেষ্টা চলছে। উপরোক্ত কর্মকান্ডের ফলে পুরা শিক্ষাব্যবস্থাটাই এখন কোচিং নির্ভর ও গাইড বই সর্বস্ব হয়ে উঠেছে। অপরদিকে শিক্ষা প্রতিষ্ঠানগুলি সনদ বিতরণী কেন্দ্রে পরিণত হয়েছে।